
       О Б Щ И Н С К А  А Д М И Н И С Т Р А Ц И Я – З Л А Т О Г Р А Д

гр. Златоград 4980, ул. „Стeфан Стамболов” № 1, тел: 03071 / 25 51, 25 53, 
www.zlatograd.bg;  e-mail:  ObA-zlatograd@zlatograd.bg

Изх. № ……………..……………... 

ДО 

ОБЩИНСКИ СЪВЕТ ЗЛАТОГРАД
Относно:  Инвестиционно предложение „Изграждане на геотермална централа“, разположена върху концесионна площ, обект на концесия – Находище (Участък) „Шумачевски дол – Андроу“, с концесионер „Р****** Е** П********“ Е***, гр. Златоград.
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

С настоящото писмо ви информирам за писмо от Регионална инспекция по околната среда и водите  - Смолян, с което се иска аргументирано становище, от Община Златоград, относно реализацията на инвестиционно предложение  „Изграждане на геотермална централа“, разположена върху концесионна площ, обект на концесия – Находище (Участък) „Шумачевски дол – Андроу“, с концесионер „Р***** Е*** П*******“ Е****, гр. Златоград, по отношение на влиянието му върху находище на минерална вода „Ерма река“.
Информация за инвестиционното предложение е публикувано на интернет страницата на РИОСВ–Смолян на адрес: https://registers.moew.government.bg/ovos/lot/49118 и на официалната интернет страница на Община Златоград на адрес: https://zlatograd.bg/aktualno/obyavleniya/obyavlenie-1067.

Обект на инвестиционното предложение е изграждане на геотермална централа за производство на електроенергия чрез оползотворяване на геотермалния ресурс в района на с. Ерма река, община Златоград.

Геотермалните бинарни електроцентрали извличат топлина от ниско- и средно-температурни геотермални ресурси (70-1500С). Масово използваната технология за производство на електроенергия от по-ниско температурни ресурси е ORC технологията – Органичен цикъл на Ранкин. Топлината на геотермалните ресурси се предава в топлообменници с цел загряване и изпаряване на работен флуид (обикновено с ниска точка на кипене), който се използва за задвижване на турбина и генератор. Работният флуид е затворен в отделна циркулационна система или в затворен контур, което не позволява той да влиза в директен контакт с геотермалния ресурс.
Геотермалната система предава топлинната си енергия на свързаната към нея електроцентрала посредством геотермалния ресурс, добит от подземно разположения басейн. Геотермалният ресурс, посредством прокараните добивни сондажи, се отвежда от подземния басейн на повърхността. След това той се насочва към топлообменника на електроцентралата чрез затворена тръбопроводна система, където отдава своята топлина на работния флуид. След оползотворяване на топлината, охладения геотермален ресурс през тръбопровод се отвежда обратно към същия подземен басейн чрез сондажи за реинжектиране, за да се сгрее отново и да осигури дългосрочната устойчивост на геотермалната система.

Геотермалната система заедно с всички прилежащи към нея съоръжения ще бъде изградена на терена на пром-площадка на рудник „Стратиев камък“ – УПИ XXIII и УПИ I от Застроителния и регулационен план на с. Ерма река. 

На около 120 м североизточно от площадката на инвестиционното намерение се намира Сондаж „Ерма река“ на находище на минерална вода „Ерма река“, с. Ерма река, община Златоград, област Смолян – публична общинска собственост.

Реализирането на инвестиционното намерение за изграждането на „Геотермална централа“ предвижда прокарване на 6 дълбоки сондажа – три за добив на геотермален ресурс и три за реинжектирането му обратно. Сондажите ще бъдат реализирани с дълбочина около 2000м.
В допълнителна информация към РИОСВ-Смолян, Възложителят заявява, че количеството ресурс, което ще бъде добито, след това обратно ще бъде реинжектирано в подземния басейн. Технологичната схема на производство на електроенергия не влияе на състава на ресурса по никакъв начин и форма, тъй като е затворена система, видно от технологичната схема. Тъй като използваната технология за производство на електроенергия е в затворен цикъл, Възложителят заявява, че инвестиционното предложение няма да окаже никакво влияние, както върху самото находище на геотермални ресурс, така и върху сондаж „Ерма река“ на находище на минерална вода „Ерма река“.
За инвестиционно предложение „Изграждане на геотермална централа“, разположена върху концесионна площ, обект на концесия – Находище (Участък) „Шумачевски дол – Андроу“, с концесионер „Р***** Е** П*******“ Е***, гр. Златоград, е в ход процедура по реда на глава шеста от Закона за опазване на околната среда и чл.31 от Закона за биологичното разнообразие, по която се изисква Община Златоград да изрази становище. 
Информацията за инвестиционното предложение е изпратена от РИОСВ – Смолян и до Басейнова дирекция „Източнобеломорски район“ (БДИБР) за становище. БДИБР изразяват становище, че е необходимо да бъде представен хидрогеоложки доклад, на базата на извършени хидрогеоложки изследвания, за условията и факторите влияещи върху количеството и качеството на подземните води в района, по-конкретно върху водоизточниците за питейно-битово водоснабдяване на населените места, както и върху находище на минерална вода „Ерма река“. 
Община Златоград, от своя страна, подготвя и изпраща писмо до „Р****** Е** П******“ Е****, с искане за предоставяне на повече информация за проекта, и конкретно за влиянието му върху находище на минерална вода „Ерма река“ и водоизточниците за питейно-битово водоснабдяване на населените места в община Златоград. Предлага се и провеждане на  работна среща с местната власт на Община Златоград и запознаване на местното население с параметрите на инвестиционното предложение. От отговора на писмото става ясно, че фирмата е възложила изготвянето на характеристика на хидрогеоложките условия и фактори в района на геотермалната централа, и продуктивна среща би могло да бъде проведена след представяне на доклад от възложеното проучване. 

Междувременно, с писмо, с изх.№КПД-11-757-(20) от 24.02.2025г., РИОСВ – Смолян молят за аргументирано становище от страна на Община Златоград, като стопанисваща и управляваща находище на минерална вода „Ерма река“, относно реализацията на инвестиционното намерение. 
С писмо, с вх.№32-00-87 от 18.03.2025г., РИОСВ – Смолян предоставят на Община Златоград Доклад относно хидрогеоложките условия и фактори в района на инвестиционното намерение, с оглед изясняване влиянието му върху подземните води, водоизточниците за питейно-битово водоснабдяване и находище „Ерма река“, за съобразяване при изготвяне на изисканото по-рано аргументирано становище. От доклада става ясно, че предвидените дейности за изпълнение на проектното предложение няма да доведат до промени в количественото състояние на термалните води. Това се дължи на факта, че след отнемане на част от температурата на термалните води, цялото използвано водно количество се предвижда да се връща обратно, чрез нагнетяването му в реинжекционни сондажи. Във водоносни хоризонт ще се връщат води с леко понижена температура (до 85-900С), което не нарушава повторното използване на тази вода за други цели – отопление на сгради, оранжерии, спа туризъм и други. Относно въздействието върху водоизточниците в района, имайки предвид, че проектната площадка не попада в обсега на съществуваща и предполагаеми санитарно-охранителни зони на използвани водоизточници, не е възможно каквото и да е негативно въздействие върху тях(на стр.40 от доклада). При стриктно спазване на съвременните технологии за строителство и експлоатация, вероятността за попадане и разпространение на замърсители в пресните пукнатинни води е незначително. Евентуално замърсяване може да се случи само при аварийни разливи, но то би засегнало ограничени зони от мястото на попадане до локалния ерозионен базис. Важно изискване при прокарване на сондажи с цел използване на термални води е доброто обсаждане и изолиране на всички преминати водоносни хоризонти. Това, при стриктно спазване на технологията за сондиране, изключва да има негативно въздействие върху пресните пукнатинни води (на стр.39 от доклада).   
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,


Моля, във връзка с процедурата, която е в ход, по реда на глава шеста от Закона за опазване на околната среда и чл.31 от Закона за биологичното разнообразие, да бъде изразено принципно становище, във връзка с реализирането на инвестиционно предложение „Изграждане на геотермална централа“, разположена върху концесионна площ, обект на концесия – Находище (Участък) „Шумачевски дол – Андроу“, с концесионер „Р****** Е** П********“ Е***, от страна на Общински съвет Златоград!    

Приложения:

1. Уведомление за инвестиционно предложение от 16.12.2024 г.;

2. Допълнителна информация от Възложителя от 20.12.2024 г.;
3. Картен материал;

4. Писмо на РИОСВ – Смолян с изх. № КПД-11-757/27.12.2024 г.;

5. Писмо на РИОСВ – Смолян с изх. № КПД-11-757/24.02.2025 г.;

6. Писмо от РИОСВ - Смолян, с изх.№КПД-11-757-(20) от 24.02.2025г., за необходимостта от аргументирано становище от страна на Община Златоград, като стопанисваща и управляваща находище на минерална вода „Ерма река“, относно реализацията на инвестиционното намерение;
7. Писмо от РИОСВ – Смолян, с вх.№32-00-87 от 18.03.2025г., ведно с Доклад, относно хидрогеоложките условия и фактори в района на инвестиционното намерение, с оглед изясняване влиянието му върху подземните води, водоизточниците за питейно-битово водоснабдяване и находище „Ерма река“.
С уважение, 

МИРОСЛАВ ЯНЧЕВ

Кмет на Община Златоград
АК/ЕЧ



                                В Общинска администрация Златоград функционира  Система за  управление на качеството и информационната
                        сигурност, в съответствие с изискванията на стандартите ISO 9001:2008 и ISO 27001:2005. 

